text: "Ha ! ma dame, dist Liadès,
   Dites vous que Cléomadès,
   Li biaus, li preus, li alosés,
   Qui tous les autres a passés
   De prouece et de hardement
   Et de tous biens entierement,
   Est cil qui l'autre jour fu ci?"
   "Oïl, par verté, le vous di,
   Car tout certainement le sai,
   Car moult sagement enquis l'ai,
   Ne de ce jà ne vous doutés."
   "Douce dame, dont vous hastés
   De vous lever. A lui irons.
   A no povoir joie en ferons,
   C'on ne se porroit trop pener
   De tel home bien honnorer.
   Sachiez c'on n'en porroit trop faire
   Tant est preus et de bon afaire.
   Bien estes d'eur comblé et drue
   Quant de vous veut faire sa drue
   Cléomadès. Moult est plaisans
   Cis mariages, et séans.
   PageV01P154
   Moult miex à lui nous assentons
   K'à Bleopatris ne faisons,
   Et qui autre chose en diroit
   Certes pas ne vous ameroit."
  